Það var eldhress hópur sem kom saman í morgun rétt fyrir klukkan níu í Kópavogskirkju . Sóknarpresturinn , sr. Sigurður Arnarson , tók glaðbeittur á móti fólki í kirkjudyrum ásamt kirkjuverðinum , Hannesi Sigurgeirssyni . Presturinn var í svörtum rennilegum hlaupaklæðum , sagðist ekki hafa hlaupið í fyrra en þá var hann á sjúkrahúsi í gallsteinaaðgerð . Nú var hann brattur og tilbúinn til átaka . Fólk streymd í Kópavogskirkju í hið árlega kirknahlaup á aðventu . Þetta er í sjötta sinn sem það fer fram og nú verður um að ræða samskokk - og þau sem vilja geta gengið . „ Þú verður að tala við hana Steinþóru , “ sagði sr. Sigurður , „ ég bað hana á sínum tíma að skipuleggja þetta með mér ásamt hlaupahópi Breiðabliks . “ Hún var ekki langt undan : „ Ég hef hlaupið þrjú maraþon , “ svaraði hún brosandi þegar kirkjan.is spurði hvort hún væri hlaupakona . „ Það er hlaupið á milli kirkna , " sagði hún og hélt áfram : „ og þegar komið er að hverri kirkju er bankað á dyr hennar og svo haldið áfram . “ Hún sagði að fólk gæti líka gengið á milli kirknanna og nokkrir voru í þeim hópi . Annars var megnið af fólkinu sem komið var í frostköldu morgunsárinu klætt að hætti hlaupara og sumir voru með mæla á upphandlegg sem mæla eitt og annað í líkamanum , musteri Guðs , svo notað sé biblíulegt málfar . Margir voru með öflug ennisljós til að lýsa sér veg og kannski ekki vanþörf á í þéttu morgunmyrkrinu og hálkunni enda þótt hið innra ljós skini bjart í sinni . Þetta er aðventuhringurinn , eða kirkjurnar sem farið er á milli : Kópavogskirkja – Hjallakirkja – Lindakirkja – Digraneskirkja – Sunnuhlíðarkapella – Kapellan líknardeildinni – Kópavogskirkja . Sr . Sigurður sagði að það hefði fjölgað ár frá ári í hópnum sem kæmi í kirknahlaupið á aðventu . Nú var ekki annað að sjá en að hátt í hundrað manns væru komin . Stundin hófst á því að sr. Sigurður og Steinþóra fóru nokkrum orðum um fyrirkomulag hlaupsins - samskokksins . Endastöð þess var safnaðarheimilið Borgir og þar fengi fólk þegar það kæmi í „ mark “ heitt súkkulaði og piparkökur . Síðan söng mannskapurinn hressilega Bjart er yfir Betlehem . Að því búnu var fór hópurinn út úr kirkjunni undir klukknaslætti og nam staðar við safnaðarheimilið og þar var hópmynd tekin . Síðan hélt hver hópur af stóra hópnum af stað á sínum hraða . Aðventuhlaupið 2019 var hafið . Aðventuhlaupið - samskokkið - í Kópavogskirkju er dæmi um vel heppnað samspil kirkju og samfélags . Almenningshlaup eru snar þáttur í útivist fólks og auka lífsgæði og heilbrigði . Mikilvægt er að kirkjan spyrji sig með hvaða hætti hún geti opnað dyr sínar fyrir því sem almenningur fæst við í frístundum sínum og tengt það ef hægt er við hinn kirkjulega vettvang . Kirkjan getur verið eðlilegur upphafsreitur og lokapunktur slíkrar starfsemi . Það verður ein leið af mörgum til að ganga við hlið fólksins í hversdeginum . Kirkjan er nefnilega líka fólk á göngu – og hlaupum ef svo ber undir !